google/wiki40b huggingface dataset:
Mosaikkøyestikkere

Utseende

Mosaikkøyestikkere er blant de større øyenstikkerne, vanligvis større enn vannymfene. Men størrelsen varierer mellom de ulike artene. 
Kroppen har ofte mørke og kraftige grønne, blå, brune eller gule farger. Ulike farger i flekker, punkt og linjer er opphavet til gruppens navn, mosaikkøyenstikkere.  Hanner er generelt mer fargerike enn hunnene. Øynene møtes, støter sammen, på hodet overside.
Alle de fire vingene er omtrent like av utseende og størrelse, de holdes rett ut fra kroppen under hvile.  Bakvingene er noe bredere ved roten, nærmest kroppen, enn framvingene. Vingemerket (pterostigma) er langt og firkantet. Vingespennet er mellom 50 og 100  millimeter. 
Nymfene er kraftige, avlange med en ganske glatt sylindrisk kropp. På ryggsiden har den anlegg til vinger. Beina er godt utviklet og på hodet har den store øyne. På hodets underside har nymfene en fangmaske (en leddet munn).

Levevis

Mosaikkøyestikkere er gode flygere, men holder vanligvis til i vegetasjonen ikke langt fra vannet der de hadde sine nymfestadier.  Hannene er de mest aktive og kan  fly langt på jakt etter mat.  Ofte ses de patruljerende på den samme strekningen langs vassdraget, en skogsbilvei eller i en kraftlinjegate. Hunnene finnes ofte gjemt i vegetasjonen eller sittende på en grein, og er ikke så aktive som hannene. 
Hunnen kutter små snitt i vannplanter, med eggleggningrøret, hvor eggene plasseres. Nymfene lever i vegetasjonen, langs bredden av mindre dammer, kanaler, innsjøer og myrtjern. Nymfene er rovdyr og spiser andre mindre dyr.  
Mosaikkøyestikkere har ufullstendig forvandling, overgang fra nymfe til det voksne kjønnsmodne insektet går gradvis gjennom flere hudskift (nymfestadier). Nymfene lever i vann og ligner derfor lite på de voksne (imago), bortsett fra størrelsen. Når nymfen kommer til det siste hudskiftet finner den et strå eller noe, der den kan klatre opp over vannflaten. Her blir den hengende, mens huden revner på ryggsiden. Den nyklekte øyenstikkeren blir hengende på den gamle huden, eller like ved siden av, helt til den nye huden er noe herdet, og vingene har fått sin endelige form.
Select (SQL)

En SELECT-spørring i SQL returnerer et resultatsett av opptegnelser fra en eller flere tabeller.
Den brukes for å hente ut data fra en database. Kilden til disse dataene kan for eksempel være en tabell, en visning eller lignende. I de fleste applikasjoner som jobber mot databaser er SELECT den vanligste operasjonen som utføres mot dataene. En SELECT-spørring beskriver hvordan brukeren ønsker at dataene skal være representert i resultatsettet som returneres. Hvordan denne representasjonen genereres og hentes ut, er opp til databasehåndteringssystemet, som ut ifra spørringen genererer den mest optimale planen for å hente ut dataene fra databasen.
Ryukyuøyene

Navn

Japanernes bruk av navnet «Ryukyu» skiller seg fra Vestens bruk. I Japan brukes betegnelsen Ryukyuøyene (Ryūkyū-shotō - 琉球諸島) vanligvis bare om øyene som var en del av det historiske kongedømmet Ryukyu, mens Vesten bruker det om hele øykjeden. Hele øykjeden kalles på japansk Nansei-shotō.

Språk

De opprinnelige innbyggerne snakker flere språk som er beslektet med japansk. De som taler standard japansk, forstår ikke uten videre disse språkene, og de er til dels heller ikke innbyrdes forståelige.

Historie

I eldre tid var øyene et eget kongedømme, men de ble etter hvert et lydrike under både Kina og Japan. I 1879 annekterte Japan øyene, og innførte et brutalt styresett med undertrykkelse av den opprinnelige kulturen. Etter andre verdenskrig okkuperte USA prefekturet Okinawa fram til 1972, da Japan igjen fikk herredømme over hele øygruppen. Men det er fortsatt mange amerikanske militærbaser på Okinawa.
Markku Pölönen

Om noen av filmene

Pölönen skiller seg ut ved at han lager spillefilmer med handling fra Finlands landsbyliv framfor hovedstaden og byene. I hans tidlige filmer The Land of Happiness (Onnen maa, 1993), The Last Wedding (Kivenpyörittäjän kylä, 1995) og A Summer by the River (Kuningasjätkä, 1998) skildrer han miljøer med bygdesamfunn som sliter med emigreringskriser og samfunnsmessige forandringer. Pölönen formidler en realistisk skildring av en menneskelig tilstand. Han blander komedie med tragedie, nostalgi og skap intuitiv innsikt. Ikke bare er han opptatt av å hylle bygdelivet, han vil også utforske prosesser og konflikter rundt bygdelivets forandringer.  
The Land of Happiness tar for seg finsk tangokultur og romantikk. Selv om den ikke ble en publikumssuksess, nådde den allikevel høyder da den ble vist på finsk TV. 
A Summer by the River overgikk alle forventningene da den nådde nye rekorder på box office og høstet inn flere nominasjoner og priser både nasjonalt og internasjonalt. 
The Last Wedding er basert på Heikki Turunens roman ved samme navn. Denne ble også en stor suksess på kino.
Sinna Mann (film)

Priser og utmerkelser

Animasjonsfilmen Sinna Mann mottok 43 priser ved filmfestivaler i både inn- og utland i  2010, og var ifølge shortfilm.de den filmen som fikk flest utmerkelser i hele verden det året. Filmen har blant annet fått spesialprisen under Kortfilmfestivalen i Grimstad og voksenjuryens hovedpris for beste animerte kortfilm under Chicago International Children’s Film Festival, begge i 2009. Filmen fikk også  priser ved verdens største korfilmfestival i Clermont-Ferrand og hele tre priser ved verdens største
animasjonsfestival i Annecy (begge i Frankrike). Dessuten fikk filmen hovedprisen ved den internasjonale animasjonsfilmfestivalen i Hiroshima i Japan i august 2010. Filmen ble ikke nominert til Oscar-pris.
Wales Ladies Championship of Europe

Wales Ladies Championship of Europe er en golfturnering for kvinner arrangert ved Machynys Peninsula Golf & Country Club i Llanelli på sørkysten av Wales. Den er en av turneringene på Ladies European Tour.
Turneringen ble avviklet ved Royal Porthcawl Golf Club, Porthcawl, inntil den ble flyttet til Llanelli i 2005.
Ferdinand av Preussen

Liv

August Ferdinand var yngste sønn av kong Friedrich Wilhelm I og dronning Sophia Dorothea.
Han forlovet seg 27. september 1755  med prinsesse Anna Elisabeth Luise av Brandenburg-Schwedt og ble befordret til generalmajor. I oktober 1756 ledsaget han kongen til Sachsen og Böhmen og deltok i 1757 i felttoget i Böhmen og Schlesien. Der kjempet han bl.a. i Breslau og ved Leuthen. I 1758 så han seg nødt til å trekke seg som general i infanteriet på grunn av dårlig helse.
Den 12. september 1763 ble han hærmester i Brandenburg for Johannitterordenen, en posisjon han hadde frem til 1811.
Da Friedrich Wilhelm III den 23. mai 1812 stiftet den prøyssiske Johannitterorden, ble prins Ferdinand utnevnt til dens stormester.
Lille Laila

«Lille Laila» er en sang fra 1966, komponert av Åge Heltzen.
Under sollyse skyer bortfra bråkete byer
 vil jeg dra, oppå Finnmarksvidda,
 langt, ja langt mot nord
 Der finns ingen fabrikker,
 verken biler eller trikker,
 det er stedet, hvor samene bor
 For der har jeg en pike,
 oppi midnattssolen rike
 å hun er for meg, den vakreste på jord
 …
Melodien har gitt inspirasjon til puben med samme navn på Grønland i Oslo.
Sør-Irland

Bakgrunn

Government of Ireland Act var ment å skulle løse det som hadde vært det største problemet i irsk politikk siden 1880-årene, nemlig kravene fra irske unionister og nasjonalister, og striden disse vidt forskjellige kravene avstedkom. Nasjonalistene ønsket Home Rule, et begrenset selvstyre, fordi de mente at Irland ble dårlig styrt av Det britiske parlamentet i Westminster og den utøvende makt på Dublin Castle. Unionistene fryktet at en nasjonalistisk regjering i Dublin ville diskriminere protestanter. 
Ekstremistiske unionister skaffet våpen og opprettet Ulster Volunteer Force for å forhindre at Home Rule ble innført i Ulster. Nasjonalistene svarte med å opprettet Irish Volunteers.
National League

Konkurransen

Divisjonen har 24 lag. Alle lagene møter hverandre 2 ganger i løpet av sesongen (en gang på eget gress, og en gang på motstanderens hjemmebane). For seier får man 3 poeng, for uavgjort 1 poeng og for tap 0 poeng. På slutten av sesongen vil det beste laget rykke opp til EFL League Two (nivå 4). Lagene som havner på 2.- til 5.-plass spiller kvalifisering om en andre opprykksplass. Her spiller lag nr 5 mot lag nr 2 og lag nr 4 mot lag nr 3. Lagene får en hjemmekamp hver mot hverandre. Lavest plasserte lag åpner med hjemmekamp. Vinnerne av disse såkalte semifinalene møtes i en finale på Wembley (Britannia Stadium, hjemmebanen til Stoke City ble brukt fra og med 2003 til og med 2006 mens Wembley ble revet og bygget opp igjen). Vinneren av finalen rykker opp. De 4 dårligste lagene rykker ned til National League North og National League South (nivå 6, avhengig av geografisk plassering).

Historie

Alliance Premier League var navnet fra og med 1979/80
Ble kalt Football Conference fra og med sesongen 1986/87. Fra og med denne sesongen fikk også vinnerlaget rykke opp til Ligaens 4. divisjon.
Conference National ble divisjonens navn fra og med 2005/06
Fra og med 2015-16 sesongen heter ligaen National League
Grønlandssel

Beskrivelse

Grønlandssel er en mellomstor selart med sølvfarget pels og sort ansiktsmaske. Over ryggen har arten et karakteristisk svart harpe- eller salformet mønster. Voksne hanner kan bli inntil 190 cm lange og nå en maksimalvekt på cirka 200 kg. I gjennomsnitt veier imidlertid en typisk grønlandssel omkring 120–135 kg.

Utbredelse

Arten består av tre bestander. Den største befinner seg utenfor østkysten av Newfoundland og inne i Saint Lawrence-bukta. En annen og betydelig mindre i Vestisen, mellom Grønland og Jan Mayen. Og en tredje i Østisen (Kvitsjøen). Totalbestandet er anslått til omkring 10 millioner dyr, hvorav cirka 1,4 millioner i Østisen (2010) og omkring 660 000 i Vestisen (2012).

Atferd

Grønlandsselen gjør årlige lange pelagiske vandringer. Arten er en dyktig jeger og hvert individ spiser omtrent 4 kilo i døgnet. Voksne grønlandsseler er opportunistiske, men synes å foretrekke små stimfisk som lodde, sild og polartorsk. Dietten består imidlertid også av blekkspruter, tanglopper og skalldyr.
Grønlandsselene blir kjønnsmodne ved 4–8-årsalderen og kan leve til de blir mer enn 30 år gamle. Paringen foregår i vannet mot slutten av dieperioden. Ungene kastes rett på isen (i mars) og går så gjennom en intensiv 12 dagers dieperiode. Diende unger kalles kvitunger. En avvendt årsunge kalles svartunge og en umoden ungsel brunsel. Modne seler kalles gammelhund. De første ukene etter at ungen har blitt forlatt av mora tærer den på det spekklaget. Nylig avvente unger er avhengige av ulike krepsdyr når de begynner å fange mat selv. Mytingen skjer i mai.
MS «Germa Lionel»

MS «Germa Lionel» er et norsk stykkgods-/bulkskip. Skipet er 80 meter langt og ble bygget 1979 i Singapore for rederiet Gerner Mathisen. Lasteevnen er på 5 200 tonn og farten mellom 11 og 13 knop. Skipet fikk bred omtale i mediene i 1984 i forbindelse med Germa Lionel-saken.
Skipet har også seilt under navnene «Keplion», «Kapos», «Azur», «A.P. Light» og «Nesibe e». I det vesentlige har hun trafikkert alle europeiske farvann, men har og seilt på Storsjøene mellom USA og Canada samt langs den brasilianske kysten.
Operasjon Hot Winter

Bakgrunn

Israel begrunnet angrepet med at det ble skutt Qassam-raketter over til Israel. Denne rakettbeskytningen må også sees i lys av den omfattende blokaden som Israel hadde utsatt Gaza for over en lengre periode.
Stridighetene er en del av Midtøstenkonflikten.

Resultat/Reaksjoner

Det ble gjort omfattende skader i Gaza. Åtte bistandsorganisasjoner og menneskerettighetsgrupper offentliggjorde den 6. mars 2008 en rapport, der det ble slått fast at situasjonen for Gazas 1,4 millioner innbyggere var verre enn noen gang siden Israel okkuperte området i 1967.
Israel fikk mye kritikk av omverdenen for det som ble beskrevet som «overdreven bruk av makt». USAs regjering beskrev Israels angrep som et selvforsvar.
Det kom til flere trefninger mellom partene etter at Israel avsluttet operasjonen den 3. mars. En gjensidig våpenhvile med seks måneders varighet ble først undertegnet den 19. juni. Den 4. november kom det til brudd på våpenhvilen da Israelske soldater beveget seg inn på Gazas territorium. Den 18. november gjeninnførte Israel blokaden av Gaza. Dagen etter kunngjorde Hamas at våpenhvilen var over og gjenopptok angrepene på Israel.

Holocaust-uttalelsen

Det vakte internasjonal oppsikt da Israels viseforsvarsminister, Matan Vilnai, gikk ut å sa at palestinerne framprovoserer et «Holocaust» med sine rakettbeskytninger.
Jorge Benjamin Gonzalez

Bakgrunn

González lider av Marfans syndrom, som gir lange og tynne lemmer. Han er også blind på et øye, og har redusert syn på det andre øyet. Han begynte med parafriidrett i 2009.

Idrettskarriere

Han vant tre medaljer under Parapanamerikanske leker 2011; han fikk sølv på 200 og 400 meter, bak Thierb Siqueira fra Brasil, og fikk bronse på 100 meter i klassen T12. González deltok ved Paralympiske sommerleker 2012 i London, der kom han på tredjeplass på 400 meter i klassen T12, bak Mahmoud Khaldi og Hilton Langenhoven. På 100 meter og 200 meter nådde han ikke finalen. Han deltok i Para-VM i friidrett 2013, og fikk der sjuendeplass på 400 meter som beste plassering. 
Under Parapanamerikanske leker 2015 nådde han finalen på 100 meter, og kom der på fjerdeplass. Han skadet seg imidlertid, og stilte ikke til start i finalen på 400 meter, der han satte personlig rekord i forsøksheatet med 49,62 sekunder. Han stilte heller ikke i VM senere på året, på grunn av denne muskelavrivingen. 
Han deltok i Paralympiske sommerleker 2016, og på 400 meter vant han sitt forsøksheat, men stilte ikke til start i finalen. Han stilte ikke til start (DNS) på 200 meter. Under Parapanamerikanske leker 2019 deltok han i klassen T13, og vant der 400 meter og fikk sølv i lengdehopp, bak Luis Felipe Gutiérrez Rivero.
Bjølsen Valsemølle

Nyere historie

I 1986 ble Bjølsen Valsemølle et datterselskap av Nora Industrier. Fra 1991 var de en del av Orkla-konsernet. Fra 1999 var mølla en avdeling av Regal Mølle som var eid av Cerealia.
Hephialtes

Utseende

Middelsstore (14-33 millimeter), avlange, rødbrune trebukker. Kjevene er ikke forstørrede. Antennene er kraftige, de innerste leddene tykke og glatte. Pronotum har rundede sider med et par ganske små pigger. Dekkvingene er parallellsidige med nesten rettvinklede "skuldre". Beina er forholdsvis korte.

Utbredelse

Slekten er utbredt i Sør-Amerika, fra Guadeloupe i nord til det sørlige Brasil i sør.
Foreningen Norske Filmfotografer

Foreningen Norske Filmfotografer (FNF) er en forening for norske filmfotografer, B-fotografer og kamera-assistenter.
Den ble startet etter modell av lignende foreninger i de fleste europeiske land. Den skal arbeide for å ivareta filmfotografers interesser og behov, både på et faglig og sosialt plan.
Foreningen arrangerer faglige seminarer, viser film (første mandag i hver måned) og holder kontakt med filmfotografer i andre land. Foreningen ønsker å delta i den faglige og tekniske utvikling innen norsk filmproduksjon, spesielt i forbindelse med den kreative og kunstneriske utnyttelsen av teknikken. Den arbeider for å ha en god dialog med regissører og produsenter om hvordan nye teknikker kan brukes i det daglige for å lage bedre filmer.
FNF er knyttet til Filmforbundet og holder til i Filmens Hus i Oslo.
Ledóchowski

Ledóchowski er en polsk og østerriksk adelsslekt som kan spores tilbake til vojvodskapet Volhynia. Flere medlemmer av slekten har gjennom århundrene utmerket seg ved sin tjeneste innen den katolske kirke, den østerrikske krone eller den polske krone.

Historie

Går man tilbake til 1457 og vojvodskapet Volhynia innen den polske krones samvelde, var det der en bojarknekt, Nestor Halka, som tok navnet på sitt gods, Ledochow. Familiens egen historiografi mener at Halkas slekt igjen kan spores tilbake til 971 og Kievriket. Som direkte nedstammende fra disse bojarene fører Ledóchowski-slekten det samme våpenskjold, med navnet «Szalawa» (Herb Szalawa). Røttene tilbake til Halka-slekten reflekteres videre i den offisielle østerrikske tittel Halka von Ledóchow Graf Ledóchowski. Slekten var ortodoks frem til 1600-tallet.
Etter Polens endelige deling sent på 1700-tallet var landet helt delt mellom Østerrike, Tyskland og Russland. Antoni Halka von Ledóchow grev Ledóchowski (1755–1835), også kjent som  grev Antoni Halka-Ledóchowski, fikk arvetittelen Greve av Østerrike av keiser Franz II den 8. mai 1800. Tittelen ble bekreftet i Kongedømmet Polen i 1824, og i Russland 18. mai 1845.
Fylkesvei 7926

Fylkesvei 7926 går mellom Sør-Lenangsbotn og Svingen («Skomakerkrysset») i Lyngen kommune. Veien er 3,7 km lang.
Frem til 2019 hadde veien betegnelsen fylkesvei 314.
Arne Ekeland

Tyveri av kunstsamling

I tidsrommet 14.-20. november 1991 tok tyver seg inn i hans atelier på Eidsvoll og stjal 29 av hans malerier. Da politiet etter lengre tids etterforskning viste seg ute av stand til å finne maleriene, inngikk politiet en lyssky avtale med den fryktede torpedoen Bjørn Arild Skjørsæther, i håp om at han kunne fremskaffe maleriene med metoder politiet selv ikke hadde lov til å bruke. Skjørsæther, kjent som et sentralt medlem av den kriminelle Tveita-gjengen i Oslo, ble i februar 1992 hentet ut fra soning i Oslo kretsfengsel, og tilbudt en dusør på 300 000 kroner og falske løfter om bedrede soningsforhold for å fremskaffe maleriene. Da Oslo kretsfengsel etter 13 dager oppdaget at de var blitt lurt av politiet, ble oppdraget avbrutt uten resultater. Oppdraget ble gitt videre til en annen sentral skikkelse i Oslos kriminelle underverden, torpedoen Jan Kvalen, som i 1993 lykkes å fremskaffe alle de stjålne maleriene.
Vintergrønn (botanikk)

Vintergrønn er en betegnelse på planter som beholder de grønne bladene over vinteren, men feller dem i forbindelse med løvsprett neste vår. De vintergrønne plantene danner en overgangsform mellom de løvfellende og eviggrønne.
Vintergrønne planter beholder bladene ca. ett år, men blir løvfellende hvis vinteren blir for kald. Under normale forhold taper denne typen planter de gamle bladene på våren.
Clinton (Oneida County)

Clinton er en landsby i Oneida County i delstaten New York, USA. Innbyggertallet ved folketellingen i 2000 var 1 952. Den er oppkalt etter George Clinton, den første guvernøren av staten New York. Den første bosetningen fant sted rundt 1787.
Landsbyen Clinton, som er hjemsted for Hamilton College, er en del av byen Kirkland. Clinton var kjent som «skolelandsbyen» (village of schools) på grunn av de mange privatskolene som fantes i byen på 1800-tallet.
École normale supérieure

École normale supérieure (også kjent som Normale Sup', Normale, ENS, ENS-Paris, ENS-Ulm eller Ulm) er sannsynligvis den mest prestisjefulle av Frankrikes grandes écoles, hovedanlegget ligger rundt rue d'Ulm i Paris. For ikke å blande sammen med andre grandes écoles med lignende navn, slik som École normale supérieure de Lyon, blir den ofte presisert som 'ENS-Paris' eller 'ENS-Ulm'. ENS har også anlegg i Boulevard Jourdan og i Montrouge (en forstad til Paris), samt en biologiavdeling på landet ved Foljuif.
Bukplastikk

Bukplastikk, også kjent som mageplastikk eller abdominoplastikk, er en kosmetisk plastisk operasjon med den hensikt å stramme opp magen og fjerne overlødig hud og/eller fett. 
Den vanligste årsaken for bukplastikk er overflødig hud som følge av graviditet eller vekttap. , da det er dannet en hudfold under den overflødige mavehuden som henger nedover og kan holdes oppover. Det kan lett danne seg infeksjon i hudfolden under den overflødige mavehuden.
Skottlands kronregalier

Skottlands kronregalier (The ancient Honours of Scotland) består av en krone, et septer og et rikssverd. Kronjuvelene er siden 4. februar 1818 utstilt i Edinburgh Castle.
Kongekronen er fra 1540 og ble laget av John Mosman i Edinburgh. Gull fra en eldre krone ble benyttet til arbeidet. Den er besatt med 44 edelstener, samt skotske ferskvannsperler. Kronen ble første gang benyttet ved kroningen av Jakob Vs dronning Maria av Guise i 1540. 
Septeret ble gitt kong Jams IV av Skottland i 1494. Det ble trolig gitt kongen av pave Alexander VI. Det ble forlenget og omarbeidet i 1536.
Sverdet er en gave til samme konge fra pave Julius II. Det ble gitt i 1508.
Natvigeika

Natvigeika er en gammel vintereik (Quercus petraea) som står ved Natvig i Arendal kommune.
Treet eies av Harald, Kjell Magne og Oddvar Hiis.
Treet måler 5,2m i omkrets 1,3m over bakken. Stammen er kort (ca.3,5m), den har en rekke svært kraftige og lange grener, og kronen dekker ca. 500m². Treet er friskt, og har vært brukt som "klatretre" i generasjoner.
Alderen antas å være mere enn 400 år. Eldre eiketre på Sørlandet er sjeldne da den tidligere trelasthandelen og tømmereksporten samt skipsbyggingen raserte eikeskogene.
Treet er vertstre for tårekjuke (Inonotus dryadeus), som kun er funnet ett annet sted i Norge.
Wendy Craigg

Utdanning og yrkeskarriere

Craiggs utdanning startet med St. Augustine's College i Nassau på Bahamas. Etter dette gikk hun ved College of Mount Saint Vincent i New York, her ble hun Bachelor of Arts i økonomi. Hun har også en Master of Business Administration fra University of Miami. Hun har også utdanning fra Fordham University, der hun ble Master of Arts i Økonomi. 
Craigg tiltrådte Bahamas' sentralbank i 1978 og har hatt en rekke stillinger i forskningsavdelingen der. 10. september 1997 ble hun utnevnt til assisterende sentralbanksjef. I sentralbanken har hun publisert en rekke artikler om økonomi, og har vært involvert i en rekke initiativer for å forbedre kvaliteten på innenlandske banktjenester, inkludert den pågående moderniseringen av betalingessystemet og det nye Automated Clearing House (ACH). 
Hun har vært viseformann i verdipapirsentralen på Bahamas (Securities Commission of the Bahamas) siden 1. juni 2005. I tillegg er hun direktør i Bahamas' National Insurance Board, med-formann i Handelskommisjonen (Trade Commission), styremedlem i det Karibiske senteret for monetære studier (Caribbean Centre for Monetary Studies) og forhandlingsansvarlig for Bahamas inn mot den foreslåtte frihandelsavtalen Free Trade Area of the Americas. 
Hun gikk av som sentralbanksjef 31. desember 2015, og ble erstattet av John A. Rolle i januar 2016.
Reformakten (1832)

Folkerepresentasjonsakten av 1832 (Representation of the People Act 1832), kjent som Reformakten, var en lov som innførte vidtrekkende endringer i det britiske valgsystemet. Mange hadde ivret for en reform lenge før 1832, men uten hell. Lovforslaget det endelig lyktes å vedta ble fremsatt av Whig-partiet under statsminister Charles Grey. Det møtte sterk motstand fra de konservative, særlig i Overhuset, men vant til slutt frem etter press fra befolkningen. Loven tildelte seter i underhuset til store byer som hadde vokst frem under den industrielle revolusjon, og tok seter fra «råtne valgkretser» med svært få eller ingen innbyggere. I tillegg økte antallet stemmeberettigede med 50 til 80 prosent til 653 000 voksne menn, eller en femtedel av befolkningen. Loven spesifiserte dessuten at kvinner ikke kunne være stemmeberettigede, og avstedkom den britiske suffragettebevegelsen. Loven gjaldt kun England og Wales; egne reformakter ble vedtatt for Skottland og Irland senere samme år.
Komorene under Afrikamesterskapet i friidrett 2004

Resultater (ufullstendig)

(Q, q – kvalifisert, NM – ikke noe gyldig resultat, SB – årsbeste, PB - personlig rekord)